༈ བློ་གྲོས་ཡངས་པའི་འོད་སྟོང་གིས། །ཐུབ་པའི་ལུགས་བཟང་ཆུ་སྐྱེས་
ཚལ། །རྒྱས་མཛད་གྲགས་པའི་མུ་ཁྱུད་ཅན། །འཇམ་དཔལ་སྙིང་པོས་བརྩེ་
བས་སྐྱོངས། །ཁྱིམ་ནས་མངོན་པར་བྱུང་ལགས་ཀྱང་། །ཆོས་བརྒྱད་འདོད་
ཡོན་སྦྲང་རྩིའི་རོར། །ཞེན་པ་མ་དོར་ཀུན་འཛིན་ཅན། །སྙན་དངགས་ཚིག་གི་
ཕྲེང་རྒྱུད་མཁན། །དེ་ཡིས་བློ་གྲོས་རིག་པའི་མཚོ། །ཡོན་ཏན་ནོར་བུའི་ཡོངས་
གང་བ། །བརྟུལ་ཞུགས་གཙང་མའི་ཝུ་ཕྲེང་ཅན། །ཁྱོད་ལ་དགེ་བའི་གཏམ་
འདི་སྒྲོགས། །ལེགས་བྱས་ར་བ་ཡངས་པོ་རུ། །འཁྲུངས་པའི་རྟེན་མཆོག་ཡོངས་
འདུས་ལྗོན། །ལེགས་ཚོགས་དགེ་བའི་ཕང་ཕུང་དང་། །དོན་གཉིས་འབྲས་
བཟང་སྨིན་པའི་ཁུར། །དུད་པའི་དཔལ་ཡོན་ལ་གནས་ཏེ། །བདུད་རྩི་བཞིན་
- 310 ·

སྙན་དངགས་ཀྱི་ལམ་ནས་དྲངས་པའི་འཕྲིན་ཡིག་གི་སྐོར་ཨུཏྤལ་དགའ་ཚལ་རྒྱས་པའི་དྲི་བསུང་ཞེས་བྱ་བ།
དུ་འགྲོ་ལ་སྨན། །པད་ཚལ་བཞིན་དུ་ལུགས་གཉིས་རྒྱས། །ཟླ་འོད་བཞིན་དུ་
གདུང་བ་སེལ། །དེ་འདྲའི་གནས་ཚུལ་གསར་པའི་གཏམ། །རྣ་བའི་ལམ་
ཐོས་པའི་མོད། །རྒྱལ་ཁམས་ཉུལ་བའི་དགེ་སྦྱོང་ཡང་། །དགའ་བ་རྒྱས་པའི་སྤུ་
ལོང་གཡོ། །འདི་ན་ཐུབ་པའི་བརྟུལ་ཞུགས་མཁན། །ཕྱི་ཚུལ་མི་ཆོས་ཟང་ཟིང་
ནོར། །ཤྭ་བའི་རྭ་བཞིན་རྒྱས་མིན་ཡང༌། །ནང་དུ་དགོས་འདོད་ཀུན་འབྱུང་
བཞིན། །རང་གཞན་དོན་མང་འགྲུབ་པའི་ཚུལ། །ལོང་བ་བཞིན་དུ་བླུན་པོ་
ཡིས། །མཐོང་བའི་ཡུལ་ལས་འདས་ན་ཡང༌། །ཕྱོགས་སྐྱོང་ལྷ་རྣམས་དགའ་མགུ་
རིངས། །ལས་ངན་རྒྱུ་ཚོགས་མང་བསགས་ནས། །ཕྱི་ནས་ཡུན་རིང་སྡུག་བསྔལ་
བའི། །མགོ་རེག་བླུན་པོ་ལ་ལ་ནི། །བླུན་པོ་གཞན་གྱིས་ལྷ་བཞིན་མཐོང་། །ཆོས་
ནོར་འདམ་ཁ་མ་འཆུག་ཅིང་། །ལེགས་ཉེས་བླང་དོར་མ་ནོར་བ། །འགྲོ་བའི་
དོན་དང་བསྟན་པའི་ཁུར། །འཛིན་རྣམས་ལ་ལས་འདྲེ་བཞིན་མཐོང་། །མཐའ་
དབུས་ཀུན་ན་བསྟན་པ་ཡང་། །སྟོན་མཇུག་ཆད་ཁའི་མེ་ཏོག་བཞིན། །ཐུབ་
པའི་རྗེས་འཇུག་ཕལ་ཆེར་ཀྱང༌། །རི་མོའི་མར་མེ་དག་དང་མཚུངས། །གནས་
དང་ཡུལ་གྲོགས་གར་བལྟས་ཀྱང༌། །སྐྱོ་བའི་ཚུལ་ལས་མ་འདས་པས། །གནམ་
འཇུག་སྟོན་ཟླའི་ཁྲུང་ཁྲུང་བཞིན། །ཐག་རིང་ཡུལ་ལྗོངས་སྙེགས་འདོད་
སེམས། །འཆི་བདག་ནམ་འོངས་ཆ་མེད་པས། །དཀོན་མཆོག་རིན་ཆེན་རྣམ་
གསུམ་ཞིང༌། །མཆོད་དང་བཞེངས་དང་བསྙེན་བཀུར་སོགས། །རླབས་ཆེན་
ཚོགས་བསགས་གནད་དུ་ཆེ། །རིག་གནས་བྱང་ཆུབ་མཆོག་གི་ལམ། །རྨོངས་
པ་ལེ་ལོ་ཅན་ལ་མིན། །སྔོན་སྦྱངས་ལས་འཕྲོ་སད་པའི་མི། །བརྩོན་འགྲུས་ལྡན་
ལ་འབྱུང་བ་ལགས། །འཚམས་ཞུས། སླད་ཀྱི་དོན་འབྲས། མི་ལུས་རིན་ཆེན་
ད་རེས་ཙམ། །ད་ལྟ་ཉིད་དུ་སྙིང་པོ་ལོངས། །འཆི་བདག་བསུ་མ་སླེབས་པའི་
311

༄༅། །རྒྱ་མཁར་གྲུབ་ཆེན་པའི་གསུང་འབུམ། ༼ཁ
ཚེ། །མི་འགྱོད་པ་ཡི་ཆོས་ཤིག་མཛོད། །ཐོས་པ་མང་དུ་བསགས་ན་ཡང༌།
ནག་བཞིན་དུ་ལུས་པ་མང༌། །གདམས་ངག་ཐོབ་པ་མང་ལགས་ཀྱང༌། །བསྒོམ་
རྒྱུས་ཕོངས་པ་འགའ་ཞིག་ཡོད། །ཤེས་བྱ་རིག་པའི་གནས་དག་པ། །མཁས་དང་
མི་མཁས་ཅི་འདྲ་ཡང་། །སྡོམ་པའི་རྐང་རྟེན་བཟུང་ནས་ནི། །ཚེ་གཅིག་ཉམས་
ལེན་གང་ཡིན་མཆོག །བློ་གསལ་ཆོས་ཀྱི་སློབ་བུ་ཁྱོད། །འདོད་དོན་ཕལ་ཆེར་
འགྲུབ་ན་དེས། །ཆོག་ཤེས་བཟུང་ནས་སླར་ལོག་སྟེ། །ཞི་བའི་ནགས་ཀླུང་བསྟེན་
པ་ལེགས། །སོ་སྐྱེ་ས་ལས་མ་འདས་པས། །མགོན་སྐྱབས་འོས་པའི་ནུས་མེད་
ཀྱང༌། ། བླ་མ་ཐུགས་རྗེ་ཆེ་ལྡན་པའི། །ལྷ་ལ་རྟག་ཏུ་སྐྱབས་གསོལ་བགྱིད། །དེ་
ལྟར་སྙན་པའི་གླུ་ལེན་མ། །ངང་པའི་བུ་མོའི་བྱ་མ་རྟ། །ཆུ་ལྷའི་ཕྱོགས་སུ་མྱུར་
བསྐྱོད་དེ། །གསར་པའི་གཏམ་འདི་འདི་ལ་སྒྲོགས། །ལོ་ཟླ་༡༠ཚེས་༡༡ཀྱི་དུས་
བཟང་པོར། །བྱང་ཕྱོགས་ཧལ་ཧའི་ཡུལ་ནས་དགེ།། །།ས་ཡོས་ལོར་ཧལ་ཧ་ནས་
མཁས་བཙུན་ཕུལ་དུ་བྱུང་བའི་རྣམ་དཔྱོད་དང་ལྡན་པ་བྱ་ཕུག་སྔགས་རམས་པ་ལ་སྤྲིངས་པའོ།། །།